<classify> MVUA zilizonyesha kuanzia jana alfajiri jijini Dar es Salaam zimesababisha athari kubwa kutokana na makazi kuzungukwa na maji.Pia miundombonu mingi imeharibika huku usafiri ukivurugika na kusababisha shughuli nyingi za kijamii kusimama kwa zaidi ya saa saba.Mvua hiyo iliyonyesha kwa takribani saa saba katika Jiji la Dar es Salaam na kusababisha baadhi ya maeneo Jeshi la Polisi kukiweka ulinzi kwa lengo la kuepusha madhara zaidi.Mvua hiyo inadaiwa kusababisha kifo cha mtu mmoja aliyetumbikia katika mtaro eneo la Mabibo Hostel ingawa taarifa za kifo hizo hazikuweza kuthibitishwa rasmi na Kamanda wa Polisi wa Kanda Maalumu ya Dar es Salaam, Lazaro Mambosasa kwa madai ya kutokuwa na taarifa yoyote juu ya madhara yaliyotokana na mvua hizo.Hadi sasa sijapokea taarifa yoyote inayohusu mvua, nilikuwa katika kikao DIT ndiyo nimetoka muda si mrefu hivyo sijapewa taarifa nikipata nitakujurisha, alisema Kamanda Mambosasa.Mbali ya hayo, mvua hizo zilizoleta madhara katika makazi ya watu katika maeneo mengi ya jiji zilisababisha kutopitika kwa barabara nyingi zinazoingia katikati ya jiji ikiwamo ya Morogoro, Kawawa na Nyerere ambayo katika eneo la Tazara karibu na Daraja la Mfugale, iliyalazimu magari yanayotumia barabara ya chini kusimama kwa kipindi fulani ili kusubiri maji yapungue.Tayari, Mamlaka ya Hali ya Hewa Tanzania TMA imebainisha kuwa kutakuwa na vipindi vya mvua kubwa katika maeneo mengi nchini hususani katika mikoa ya Pwani, Dar es Salaam, Tanga, Morogoro, Dodoma, Singida pamoja na visiwa vya Unguja na Pemba Kutokana na mvua hizo zilizoanza kunyesha alfajiri ya jana, maeneo mengi ya jiji yalijaa maji maji, mito mingi ilifurika maji huku eneo la Jangwani likiwa halipitiki kabisa.Kutokana na hali hiyo, abiria wanaotumia usafiri wa mwendokasi walijikuta wakigeuza na magari hayo kurudi walikotoka kutokana na kukosa usafiri wa kufika katikati ya jiji. Usafiri wa mabasi hayo yaendayo haraka umeshindwa kuwafikisha abiria waliokuwa wakienda katikati ya jiji baada ya kujaa maji kwa eneo la Jangwani, jambo lililosababisha kufungwa kwa muda wote.Hata hivyo, kwa mabasi hayo yaliyokuwa yakienda eneo la Morocco nayo hayakuwa yakitoa huduma kutokana na eneo la Bonde la Kinondoni Mkwajuni kujaa maji na kushindwa kupitika.Kutokana na hali hiyo, miongoni mwa abiria walijikuta wakielekea Msimbazi ili kupata usafiri katika eneo la Karume, jambo ambalo wengi wamekuwa wakikosa usafiri kutokana na daladala kuwa chache zenye uelekeo huo.Hata hivyo, abiria wengine walijikuta wakizungushwa na magari wakidhani watafikishwa katikati ya jiji, lakini wakijikuta wakirudi katika kituo hicho kutokana na kujaa kwa maji katika barabara walizopita.Akizungumzia suala hilo, Aina Petro alisema alifika Magomeni kuanzia saa mbili lakini amejikuta akizunguka na kurudi eneo hilohilo, jambo lililomfanya kugeuza kurudi nyumbani.Dada mmoja kutoka mkoani Tanga, Hanifa Sulemani alilalama kwa wageni kutokupewa taarifa za kero ya usafiri katika jiji hilo la Dar es Salaam, akidai alikuwa akienda Kigamboni. Alisema basi alilopanda lilipitia njia ya Bagamoyo kuingia jijini, lakini amejikuta muda mwingi katika kituo hicho cha mwedokasi bila kupata msaada wa kuwezesha kufika aendako.Kwa upande wake, Edward Kimeli alisema ipo haja ya ujenzi wa daraja la juu katika eneo hilo kufanywa kwa uharaka haswa ikizingatiwa kuwa wapo wagonjwa wengi kwa siku ya leo wameshindwa kufikishwa katika Hospitali ya Taifa Muhimbili kutokana na ubovu huo wa miundombinu.Katika maeneo ya Tabata na Vingunguti gazeti hili limeshuhudia nyumba zimefunikwa na maji huku miundombinu ya barabara ikiwa hatarini kuharibiwa na maji yatonayo na mvua hiyo.Katika eneo la kona ya Tabata Bima na Muslim wakati wa asubuhi maji yalikuwa yamejaa katika nyumba za eneo hilo huku barabara ikiwa haionekani vizuri na kusababisha taharuki kwa waendesha magari. Vitu kama nguo, samani, vyakula na bidhaa nyingine ni wazi kuwa vimeharibiwa na mvua hiyo hasa ikizingatiwa kuwa imeanza kunyesha ghafla.Upande wa daraja la Vingunguti hadi kufikia majira ya saa tano kasoro gazeti hili lilishuhudia maji yakiwa yamejaa usawa wa daraja huku yakipita kwa kasi kubwa.Pia eneo la Jangwani na Kigogo, Jeshi la Polisi lililazimika kuweka ulinzi maalumu kwa lengo la kuwazuia wapita njia na magari kutumia barabara hizo baada ya kuzingirwa na maji kwa kiasi kikubwa kutokana na maji hayo yaliyokuwa yakipita juu ya madaraja katika maeneo hayo kuonekana kuhatarisha usalama wa maisha ya watu.Eneo la Kigogo gazeti hili lilishuhudia baadhi ya nyumba zikiwa zimezingiwa na maji kwa kiasi kikiubwa na kuwafanya wakazi wa maeneo hayo kukaa nje ya nyumba hizo huku vitu vyao vikisalia ndani ya nyumba zao.Mbali na Kigogo, eneo la bonde la Mto Msimbazi kuanzia Extenal, Mabibo pamoja na Barabara ya Mandela kuanzia eneo la Mwananchi hadi Tabata Matumbi, maji yaliyokuwa mengi yalijaa, na hivyo barabara hiyo ya Mandela, magari yalilazimika kutumia upande mmoja wa barabara baada ya upande wa pili utokao Buguruni kwenda Ubungo kufurika maji, hali iliyosababishwa na kujaa kwa mto eneo la Tabata TIOT na Mwananchi.Pamoja na changamoto katika maeneo hayo, wananchi wa Jiji la Dar es Salaam hasa wanaotumia huduma za treni kutoka Gerezani kwenda Ubungo, walilazimika kusubiri hadi jioni kuendelea kutumia usafiri huo baada ya kusitishwa baada ya safari ya moja ya asubuhi ili kulinda usalama wao kutokana na mvua hizo.Halikadhalika sehemu kubwa ya maeneo ya Posta, Kariakoo, Msimbazi Center na maeneo ya Ilala hususani Barabara ya Uhuru, mvua hizo zilisababisha kutopitika kwa urahisi na hivyo kuleta usumbufu kwa wananchi wengi.Pia iliesababisha shughuli kusimama kati ya Sinza na Ubungo kutokana na mto unaopita eneo hilo kujaa maji hali iliyofanya magari binafsi, daladala na abiria kushindwa kuvuka na kutafuta njia nyingine mjadala.Pia lilishuhudia nyumba zilizokuweko pembezoni mwa mto huo maji yakiwa yameingia ndani kwa wingi. Vile vile kwenye maduka mbalimbali yaliyopo pembezoni mwa barabara hiyo ya Sinza maji yalikuwa yameingia ndani huku wafanyakazi wakijitahidi kuyachota na kuyamwaga nje.Pamoja na maeneo hayo, Barabara ya Ali Hassan Mwinyi kuanzia Aga Khan hadi Ubalozi wa Ufaransa, kulijaa maji na kusababisha msongamano mkubwa wa magari kama ilivyojitokeza katika maeneo mengine mengi ya jiji.Shangwe ilikuwa kwa waendesheji wengi wa pikipiki maarufu kama bodaboda ambao wengi wao jana walionekana kupata abiria wengi hasa baada ya magari mengi kukwama katika foleni.Gazeti hili lilimtafuta Mkuu wa Mkoa wa Dar es Salaam, Paul Makonda ili kujua madhara yaliyosababishwa na mvua hizo ila hakupatikana baada ya simu yake ya mkononi kuita bila majibu zaidi ya mara tatu ilipopigiwa.Kwa upande wa TMA, ilieleza kuwa mvua hizo zitasambaa katika maeneo ya Pwani Kaskazini na Kanda ya Kati. Kwa mujibu wa taarifa yao jana, imetoa tahadhari ya mvua hizo kubwa kunyesha katika mikoa ya Pwani, Dar es Salaam, Tanga, Morogoro, Dodoma, Singida pamoja na visiwa vya Unguja na Pemba. Imeandikwa na Lucy Lyatuu, Lucy Ngowi, Evance Ngingo, Halima Mlacha na Oscar Job  <topic>: KITAIFA 